Vruntliken grot tovoren und wes ik gudes vormach. Wetet, guden vrundes und leven nabers, dat dit schamel wif is vor mi west und heft mi geclaget dat se en man, de het Peter, hadde se getruwet to der ei, und he vor van er to Revel, und nam van er, wes se hadde, und ok heft he er schult dar up gebort, dar he mede scholde copen, wes se scholden hebben to der brutlacht. Hir umme dot wol umme Godes willen und umme des rechtes willen und helpet dessen schamelen wive dar se recht ane is, dat se nicht blive vordenet (= vordervet?), wente er is to wetende worden, dat he is juwe boedel und heft en ander wif genomen. Dar umme dot wol und schedet se mit rechte; dat wil ik alle tiit tegen ju gerne vorschulden. Dar mede guden nacht (?). Gescreven to Wiborch donnerdages na sunte Johannes baptisten. Kersten Nighelsson, ritter. Adress: Den ersamen, vorsichtigen, wisen luden, borgermestere und radmen to Revale, kome desse bref mit werdicheit.